Abram Ioffe
Abram Ioffe var en fremtrædende sovjetisk fysiker af ukrainsk-jødisk oprindelse. Han var uddannet hos Wilhelm Conrad Röntgen i München. Fra 1905 var Ioffe ansat ved det Polytekniske Institut i Skt. Petersborg, hvor han i 1913 blev professor og i 1919 leder af afdelingen for fysik og mekanik.
Ioffe var fra 1929 tillige direktør for Statsinstituttet for Fysik og Teknologi. Han var initiativtager og leder af – samt aktiv deltager i – mange betydningsfulde forskningsprojekter inden for røntgenstråling, krystalfysik, atom- og kernefysik samt fra 1930 halvlederfysik.